Þórólfur Guðnason sóttvarnalæknir telur vænlegast að fólk nýti PCR-próf og hraðpróf sem heilbrigðisstarfsmenn framkvæma, frekar en svokölluð sjálfspróf. Þau geti nýst í einhverjum tilvikum, en næmni þeirra sé misgóð og þau geti veitt falskt öryggi. Hann telur að rými gæti verið til að breyta sóttvarnareglum.
Það er bara frumskógur af prófum og þau eru öll mismunandi. Þannig að það þurfa einhvern veginn að vera leiðbeiningar um notkunina. Þess vegna held ég að það þurfi að hvetja fólk til að nýta sér þessi próf sem eru í boði, PCR-próf og antigen-próf. Aðgengi að þeim er mjög gott. Vissulega geta hin prófin komið að gagni þar sem aðgengi er lítið. Í svona undantekningartilvikum.
Gildandi reglugerð um samkomutakmarkanir rennur út á föstudag. Þórólfur segist muni skila minnisblaði með tillögum um aðgerðir á allra næstu dögum. Þær muni taka mið af þeirri framtíðarsýn til næstu mánaða sem hann lagði til í síðustu viku. Sú framtíðarsýn var nokkuð samhljóma gildandi reglum. Almenn fjöldatakmörk sem gætu miðast við 200 manns, eins metra nándarregla, grímuskylda við ákveðnar aðstæður og lokun veitinga- og skemmtistaða klukkan ellefu.
Hann segir þó að rými sé til að slaka eitthvað á reglunum.
Hvenær er von á minnisblaði frá þér?
Bara fljótlega. Og heldurðu að það verði eitthvað slakað á.
Tja ég mun bara reyna að vera sjálfum mér samkvæmur í þeirri framtíðarsýn sem ég hef birt. Ég held að við getum gert ýmislegt til að gera allt þetta þægilegra fyrir alla.
Sóttvarnalæknir hvetur fólk til að nýta sér PCR-próf og hraðpróf sem heilbrigðisstarfsmenn framkvæma, frekar en svokölluð sjálfspróf. Aragrúi ólíkra sjálfsprófa sé til og næmni þeirra misgóð. Þau geti veitt falskt öryggi. Hann skilar á næstu dögum minnisblaði um framhald sóttvarnaaðgerða innanlands.